Utanríkismálastjóri Evrópusambandsins vill engar viðræður við Rússa um málefni Úkraínu meðan tugþúsundir rússneskra hermanna eru við landamærin. Utanríkis- og varnarmálaráðherrar ESB-ríkjanna ræða Úkraínudeiluna á óformlegum fundi í dag.
Josep Borrell, utanríkismálastjóri Evrópusambandsins, segir að engar viðræður eigi að fara fram við Rússa um málefni Úkraínu meðan tugþúsundir rússneskra hermanna eru við úkraínsku landamærin. Með því séu Rússar að skapa óviðunandi þrýsting sem vesturveldin eigi ekki að beygja sig undir.
Josep Borrell lét þessi orð falla við fréttamenn fyrir óformlegan fund utanríkis- og varnarmálaráðherra Evrópusambandsins í Brest í Frakklandi í dag. Málefni Úkraínu og ótti vesturveldanna um yfirvofandi innrás Rússa í landið er þar til umræðu. Utanríkismálastjórinn sagði að engar ákvarðanir yrðu teknar á fundinum enda væri hann óformlegur. Hins vegar kann yfirlýsing að verða gefin út í lok hans.
Sendinefndir Bandaríkjanna og Rússlands ræddu málefni Úkraínu og varnar- og öryggismál í Evrópu á fundi í Genf í Sviss á mánudag. Margir undruðust að Evrópuþjóðir ættu ekki fulltrúa á fundinum. Josep Borrel sagði í dag að það hefði engu máli skipt. Samskipti Evrópusambandsins og Bandaríkjastjórnar væru framúrskarandi, betri en nokkru sinni fyrr. Einnig bæru hann og framkvæmdastjóri Atlantshafsbandalagsins iðulega saman bækur sínar. Rússar ræddu í gær við Atlantshafsbandalagið um öryggis- og varnarmál í Evrópu og Úkraínudeiluna. Sá fundur skilaði engum árangri frekar en viðræðurnar við sendinefnd Bandaríkjastjórnar á mánudag.
Utanríkismálastjóri Evrópusambandsins vill engar viðræður við Rússa um málefni Úkraínu meðan tugþúsundir rússneskra hermanna eru við landamærin. Utanríkis- og varnarmálaráðherrar ESB ríkjanna ræða Úkraínudeiluna á óformlegum fundi í dag.